LV Eiropas Savienības Oficiālais Vēstnesis C 188/26

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 188/18)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

CAPÓN DE VILALBA

ES Nr.: ES-PGI-0005-01355 – 24.7.2015

ACVN ( ) AĢIN ( X )

1. Nosaukums

Capón de Vilalba

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Aizsargātā ģeogrāfiskās izcelsmes norāde Capón de Vilalba attiecas uz tādu Gallus domesticus sugas gaiļu gaļu, kuri ir ķirurģiski kastrēti pirms tie sasniedz dzimumgatavību. Putni pieder pie Galiña de Mos šķirnes vai pie dažādām līnijām, kam ar minēto šķirni kopīga iezīme ir izturība, kas apgabala klimatiskajos apstākļos ļauj tās audzēt ārpus telpām. Šīs līnijas, līdzīgi kā Galiña de Mos šķirne, ir pussmagnējas, lēnaudzīgas, un tām jābūt ar sarkanbrūnām spalvām.

Putnus kauj, kad tie sasnieguši vismaz 150 dienas, pēc audzēšanas un nobarošanas posma, kas ir pēc kastrācijas, kura notiek vismaz 77 dienu vecumā. Nobarošanas posma beigās vismaz 25 dienas barošana notiek slēgtās telpās. Ir izveidota īpaša kategorija, ko tirgo Ziemsvētku laikā ar papildu norādi Capón de Nadal, tajā ietilpst putni, kuru minimālais kaušanas vecums ir 210 dienas.

Liemenis ir pērļaini dzeltenīgā krāsā, un tā āda ir plāna un elastīga. Tam jāsver vismaz 2,5 kg. Atsevišķiem Capón de Nadal šis minimālais svars pieaug līdz 4 kg. Gaļa ir raksturīgi izsmalcināta, sulīga un maiga. Tās struktūra ir šķiedraina, un tauki, kas Capón de Nadal ir īpaši daudz, ir dzeltenīgi baltā krāsā.

Capón de Vilalba tirgo veselos liemeņos. Tomēr liemeni var tirgot pa atsevišķiem gabaliem, sadalot to tirdzniecības vietā, ar nosacījumu, ka ir atbilstoša kontroles sistēma, lai nodrošinātu izsekojamību.

Capón de Nadal gadījumā tiek ievērots tradicionāls tirdzniecības veids, produktu noformējot ar visu galvu un kājām, un liemenī ievieto nelielu bērza nūju, lai noturētu liemeni iespējami taisnu, kas atvieglo tauku vēlāku izkārtošanu. Pēc tam spārnus saloka uz augšu tā, ka tie balstās uz muguras. Visbeidzot, arī taukus jeb ensunlla novieto uz muguras, abās pusēs, nostiprinot ar maziem kociņiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Putniem izbaro tādu barību, kas ļauj tiem augt harmoniski un salīdzinoši lēnām. Nobarošanas pirmajā posmā putnu barībai galvenokārt izmanto to aplokā augošo veģetāciju, ko papildina ar kukurūzu un citiem graudaugiem un citu augu izcelsmes barību (kāpostiem, kartupeļu mizām, kastaņiem, utt.), kuru parasti iegūst turpat saimniecībā. Šo barību var papildināt ar kombinēto barību, kuras graudaugu saturam visos gadījumos ir jābūt vismaz 70 %.

Nobarošanas posms notiek slēgtās telpās, parasti būros, ko sauc par capoeiras. Šajā posmā pamata barību no iepriekšējā posma papildina ar mīklu, ko sauc par amoado, kuras sastāvā ir rupja maluma kukurūzas milti un vārīti kartupeļi, lai gan kartupeļus pilnībā vai daļēji var aizstāt ar kastaņiem.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ne vēlāk kā no kastrācijas brīža (to ieskaitot) putnus audzē, nobaro un nokauj noteiktajā ģeogrāfiskajā apgabalā, kā arī turpat marķē ar numurētām kontretiķetēm, norādot aizsargātās ģeogrāfiskās izcelsmes norādi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Katram kastrēta gaiļa gaļas gabalam, ko laiž tirdzniecībā ar aizsargāto ģeogrāfiskās izcelsmes norādi Capón de Vilalba, jābūt ar īpašu marķējumu ar ģeogrāfiskās izcelsmes norādi (kontretiķeti), ar burtu un ciparu kodu un secīgu numerāciju, ko izmanto kontroles iestādes uzraudzībā, kā arī oficiālo AĢIN logotipu, kas ir parādīts še turpmāk.

Gan uz marķējuma, kuru izmanto katrs uzņēmējs, gan uz pašas kontretiķetes ir jāatveido aizsargātā ģeogrāfiskās izcelsmes norāde Capón de Vilalba. Marķējumā jāiekļauj arī Eiropas aizsargātas ģeogrāfiskās izcelsmes norādes logotips. Capón de Nadal tipa gaļas marķējumu papildina ar šo norādi.

4. Ģeogrāfiskā apgabala īsa definīcija

Aizsargātās ģeogrāfiskās izcelsmes norādes Capón de Vilalba ģeogrāfiskais apgabals aptver visu Galīcijas autonomā apgabala Lugo provinces Terra Chá komarku, kurā ietilpst šādas pašvaldības: Muras, Xermade, Vilalba, Abadín, A Pastoriza, Guitiriz, Begonte, Cospeito un Castro de Rei.

5. Saikne ar ģeogrāfisko apgabalu

Šīs ģeogrāfiskās izcelsmes norādes reģistrācija ir balstīta uz konkrētām produkta īpašībām, kas ir saistītas ar vidi, ar tās dabas un cilvēka faktoriem, un arī ar tās labo reputāciju.

Noteikto ģeogrāfisko apgabalu raksturo daudzas mazas ģimenes mēroga lopkopības saimniecības, kur kastrētu gaiļu audzēšana tradicionāli bijusi papildu nodarbe saimniecības ienākumu palielināšanai. Mitrs klimats ar maigām vasarām un nelielām temperatūras svārstībām veicina to galveno kultūraugu augšanu, ar kuriem baro kastrētos gaiļus, jo īpaši zāles un graudaugu, tostarp kukurūzas, augšanu. Aukstais periods ilgst no novembra līdz martam, kad mēneša vidējā temperatūra ir 5–10 °C. Šajā periodā tradicionāli izvairās no kastrēto gaiļu audzēšanas, un audzēšanas periods ir no aprīļa/maija līdz decembrim, lai gan šā pēdējā mēneša laikā putni netiek laisti ārā.

Mazās ģimenes mēroga saimniecības joprojām izmanto tradicionālās putnu audzēšanas un apstrādes metodes, ar zemu putnu blīvumu putnu kūtī un putnu pagalmā, kur tie pavada lielu dienas daļu un kur tie var daudz kustēties. Šie apstākļi arī tiešā veidā ietekmē gaļas organoleptiskās īpašības.

Produkta īpašības ietekmē arī tāds faktors kā pussmagnēju, lēnaudzīgu, videi un audzēšanas sistēmai pielāgotu putnu izmantošana.

Turklāt barībai, kuras pamatā ir graudaugi, un kukurūzai ir svarīga nozīme, kas arī nosaka gaļas raksturīgās īpašības un liemeņa dzeltenīgo krāsu. Beidzamais nobarošanas posms notiek nelielā slēgtā telpā, un tad izmanto īpašu barību, kurā pamata uzturs no iepriekšējā posma tiek papildināts ar amoado, ko gatavo saskaņā ar vietējo tehnoloģiju, kombinējot kukurūzas miltus ar vārītiem kartupeļiem un/vai vārītiem kastaņiem. Tas ir vēl viens vietējo ražotāju to īpašo zināšanu piemērs, kuras tieši ietekmē produkta īpašības. Jāņem vērā, ka apgabalā ražo lielu daudzumu kukurūzas, kartupeļu un kastaņu, kas kopā ar stiebrzālēm un tauriņziežiem veido pašas ganības un pļavas, ko izmanto putniem, un kas ir viņu uztura pamatā. Tādēļ lielākā daļa no izēdināmās barības izejvielām ir no šā reģiona, ja ne no pašas saimniecības.

Tātad putnu tips, to audzēšanas veids un tiem izēdināmā barība nosaka gan liemeņa izskatu, gan tādas īpašības kā gaļas kvalitāti, sulīgumu un maigumu. Vairāki zinātniskie pētījumi ir pierādījuši šāda veida putnu audzēšanas un apstrādes ietekmi uz gaļas kvalitāti un tās organoleptiskajām īpašībām. Tādējādi šādos apstākļos audzētiem putniem gaļa ir sarkanāka, vienmērīgāka, ar augstāku proteīnu saturu un intensīvāku smaržu.

Īpašais vieds, kādā tiek tirgots Capón de Nadal, kas aprakstīts 3.2. punktā, ir vēl viens piemērs produkta specifikai, kas izriet no apkārtnes iedzīvotāju zinātības.

Šo kastrēto gaiļu labā reputācija ir nodrošinājusi, ka tie tiek atzīti un iekļauti Inventario Español de Productos tradicionales [Spānijas tradicionālo produktu reģistrā], kuru Zemkopības, zivsaimniecības un pārtikas ministrija publicēja 1996. gadā.

Šī reputācija ir ļoti sena. Pirmās ziņas par kastrētu gaiļu audzēšanu un izmantošanu Galīsijā ir no Viduslaikiem. No tā laika ir nomas dokumenti, kuros nomnieki apņēmās daļēji nomaksāt nomu ar gaiļiem. Atrodamas arī jaunāku laiku ziņas, ka ir saglabājies šis paradums maksāšanai izmantot kastrētus gaiļus; tas dod priekšstatu par šā produkta augsto prestižu šajā reģionā dažādos vēstures posmos.

Kopš XX gadsimta sākuma ir bijušas daudzas publikācijas, kurās pieminēti gan kastrētie gaiļi, gan Vilalbas gadatirgus, kurā tos tradicionāli tirgoja. Tāpat ir raksti avīzēs, piemēram, El Eco de Villalba, kurā 1908. gadā bija norāde uz paradumu nodokļus maksāt ar kastrētiem gaiļiem, vai El Regional, kurā 1927. gadā arī bija norāde uz Vilalbas gadatirgiem ar kastrētu gaiļu tirdzniecību un šā produkta panākumiem.

Daudzi Galīsijas rakstnieki piemin paradumus un tradīcijas, kas saistītas ar šo produktu, kā arī izsakās par šā reģiona kastrēto gaiļu kvalitāti.

Manuel María, kas ir reģiona ievērojamākais dzejnieks, savā 1954. gada grāmatā Terra Chá ievietojis dzejoli par kastrētajiem gaiļiem un tekstus par Vilalbas gadatirgu.

Vispusēji apdāvinātais Álvaro Cunqueiro, kas ir viens no ievērojamākajiem galīsiešu rakstniekiem un pazīstams kulinārs, savā slavenajā grāmatā La Cocina Gallega (Galīcijas virtuve) (1973. g.) ļoti atzinīgi izsakās par dažādās Terra Chá pašvaldībās audzētajiem un Vilalbas gadatirgū pārdotajiem kastrētajiem gaiļiem.

Galīsiešu kultūras darbinieks ir arī Ramón Otero Pedrayo, kas savā 1929. gada darbā Pelegrinaxes par Teišido sv. Andreja svētceļojumu apraksta Vilalbas kastrētos gaiļus.

Kā jau minēts, produkts un tā reputācija ir cieši saistīta ar gadatirgu, kas notiek Vilalbā. Par šā gadatirgus pastāvēšanu ir saglabājušās gandrīz divus gadsimtus senas vēsturiskas atsauces; Rātsnamā glabājas reģistri ar ierakstiem kopš 1835. gada. Tajā gadā vidējās cenas esot bijušas “10 reāli par pāri”. Oficiālā 1840. gada ziņojumā par cenām norādīts, ka kastrētu gaiļu pāri tirgoti par tādu pašu cenu kā “labu un tīru aunu” (par 12 reāliem) un ka kastrēto gaiļu tirgi notikuši ne tikai Ziemsvētkos, kā tagad, bet arī janvārī un februārī. Laikā no 1900. gada līdz 1947. gadam kastrētu gaiļu pāra cenas pesetās pieauga no 10 līdz 100 pesetām. 1949. gadā tos tirgoja par 200 pesetām, un stāsta, ka līdz 1974. gadam augstākā cena par pāri uzkāpa pat līdz 8 000 pesetām, kas nav nekas pārsteidzošs, jo tolaik vidējā cena bija no 4 000 līdz 6 000 pesetām. Vilalbas gadatirgū pārdoto kastrēto gaiļu vidējās cenas pēdējos 10 gados svārstās no 80 euro līdz 120 euro par gabalu, un ir pierasts, ka par atsevišķiem eksemplāriem jāmaksā pat 140 euro. Tā kā liemeņu svars ir apmēram 5 kg, tas nozīmē, ka cena par kilogramu ir aptuveni 20 euro, vienlaikus standarta kastrētie gaiļi no citiem apgabaliem var maksāt apmēram 10–15 euro par kilogramu. Galīcijas un arī visas Spānijas plašsaziņas līdzekļi katru gadu Ziemassvētku laikā sniedz plašu informāciju par gadatirgus norisi un par cenām tajā, jo tās var atšķirties no internetā atrodamajām. Par produkta pašreizējo reputāciju liecina arī lielais atbilžu skaits, ievadot meklētājā tā nosaukumu, un augstās cenas, kādas par to tiek maksātas.

Atsauce uz specifikācijas publikāciju

(šīs regulas 6. panta 1. punkta otrā daļa)

http://mediorural.xunta.gal/fileadmin/arquivos/alimentacion/produtos_calidade/2017/Pliego_de_condiciones_CAPON_de_VILALBA_febrero_2017_C.pdf

(1) OV L 343, 14.12.2012., 1. lpp.